Campania începe în Atlantida, o colonie grecească de pe o insulă din Oceanul Atlantic, și ni-l prezinta pe Arkantos, amiralul Atlantidei, care încearcă să recâștige favorurile zeului Poseidon, protectorul Atlantidei. La început, Arkantos respinge cu succes atacurile piraților, conduși de un minotaur pe nume Kamos, apoi după ce află de la Krios, teocratul Atlantidei, că pirații au furat tridentul de aur al lui Poseidon, trebuie să meargă în insulele din Marea Mediterană pentru a-l recupera. Întors în Atlantida, Krios îi spune lui Arkantos că Poseidon este mâniat pentru ce s-a întâmplat și îi spune că dacă ar participa la Războiul troian, alături de Ajax, Odiseu și Agamemnon, poate că zeul l-ar ierta. Arkantos este de acord și după mai multe lupte împotriva Troiei reușește să aducă victoria grecilor, datorită celebrului cal troian.